
George Enescu: Hét dal Clément Marot verseire- egy zenének szentelt életút legnépszerűbb vokális darabja

      Dolgozatomban a múlt század egyik legismertebb, legsokoldalúbb, világhírű román muzsikus egyéniséget, George Enescu zeneszerzőt, karmestert, pedagógust, virtuóz hegedűművészt és zongoristát kívántam bemutatni.
      Először a kivételes adottságokkal született csodagyerek életútja kerül bemutatásra röviden és tömören. George Enescu még  kora gyerekkorában elkerül romániai szülőföldjéről és a legjobb külföldi egyetemeken, Bécsben és Párizsban tanult a legkiválóbb zeneszerzőktől és tanároktól, J. Massenettől és G. Faurétól. Pályatársai, kollegái, későbbi növendékei a legismertebb művészek köréből valók: P. Casals, G. Mahler, J. Debussy, G. Ravel, Y. Menuhin.
       Az életpálya mellett törekedtem Enescunak, az embernek, személyiségnek megismertetésére, vallomásaiból, levelezéseiből, rádió interjúkból, különböző kutatási anyagokból. A hazájához mindvégig hű világpolgár, a folyton utazó és megállás nélkül alkotó muzsikus, szakmai elkötelezettsége mellett a magánéletben is hű, pozitív személyiség.
       Műveinek, rapszodiáinak, szimfóniáinak sikere tengerentúlról szinte visszahat hazájának modern zenekultúrájára. Enescu a román királynő, Erzsébet pártfogását és támogatását is élvezhette, ugyanakkor népe büszkeségeként felelősséget és szerepet vállalt a nemzetközi zenei életben. 
       Erdélyi származásomnak köszönhetően már kiskoromtól fogva ismerem a román zenei géniusz legjelentősebb műveit, középiskolás koromban hallottam a Clément Marot verseiből készült dalciklust. Az ó-francia szövege a daloknak és az újszerűnek tetsző zongorakíséret, a modern harmóniák, a különös és mégis fülbemászó dallamfordulatok, annyira megtetszettek, hogy megfogadtam magamnak, ha eljön a megfelelő pillanat meg fogom tanulni Enescunak ezt a darabját.
       A dolgozat utolsó részében tájékoztató jelleggel írok a legjelentősebb Enescu-dalciklusról, hiszen első sorban a dalok által kerültem közelébe az Enescu-jelenségnek és váltam csodálójává zenéjének.
       A Bartók Bélával ugyanabban az évben született román muzsikus óriás neve nem veszhet feledésbe, kifejezett szándékom, hogy felkeltsem a korombeli zeneművelők és zenekedvelők érdeklődését e témában. 
 



